เคทีซีอัดแคมเปญกระตุ้นยอดบัตรเครดิต
"เคทีซี"อัดแคมเปญแคชแบคสูงสุด 5% หวังเร่งเครื่องเพิ่มยอดใช้จ่ายบัตรเครดิตปีนี้โต 10-15 %
29 เม.ย. 2556

"เคทีซี"อัดแคมเปญแคชแบคสูงสุด 5% หวังเร่งเครื่องเพิ่มยอดใช้จ่ายบัตรเครดิตปีนี้โต 10-15 %
นายปิยศักดิ์ เตชะเสน รองประธานเจ้าหน้าที่บริหารอาวุโส กลุ่มงานผลิตภัณฑ์และช่องทางการจัดจำหน่าย บริษัทบัตรกรุงไทย (เคทีซี) เปิดเผยว่า ธนาคารได้ออกแคมเปญ “สุขได้ทุกที่ ทุกปั๊มน้ำมัน และทุกซูเปอร์มาร์เก็ตทั่วประเทศ รับเงินคืนสูงสุด 5%” ระหว่างวันที่ 1 พ.ค. – 31 ก.ค. 2556 นี้ เพื่อกระตุ้นการใช้จ่ายของลูกค้าในช่วงเทศกาลเปิดเทอม ซึ่งเป็นช่วงที่สมาชิกต้องการแบ่งเบาภาระค่าใช้จ่าย โดยเชื่อว่าจะส่งผลให้ยอดการใช้จ่ายผ่านบัตรในสองหมวดนี้โตขึ้นไม่ต่ำกว่า 15 % 
ทั้งนี้ ลูกค้าสามารถเข้าร่วมรายการนี้ได้ จากการส่งข้อความ เพื่อลงทะเบียน พิมพ์ GG เว้นวรรค ตามด้วยหมายเลขบัตร 16 หลัก ส่งมาที่ 4535588 หรือลงทะเบียนออนไลน์ จากนั้นเมื่อใช้จ่ายผ่านบัตรเครดิตเคทีซีผ่านปั๊มน้ำมันทั่วประเทศ ครบ 800 บาทต่อเซลส์สลิป หรือใช้จ่ายที่ซูเปอร์มาร์เก็ตทั่วประเทศ  1,000 บาทต่อเซลส์สลิป  โดยหากสะสมรวมกัน 12,000 บาทขึ้นไปต่อเดือน จะได้รับเงินคืน 5% ของยอดใช้จ่ายในสองหมวดนี้ และกรณีมียอดใช้จ่ายผ่านบัตรเครดิตรวม 6,000 บาทขึ้นไปต่อเดือนจะได้รับเงินคืน 4%
“ปัจจุบันเคทีซีมีฐานบัตรเครดิตทั้งสิ้น 1.6 ล้านบัตร มียอดรวมการใช้จ่ายผ่านบัตรรวม 116,236 ล้านบาท โดยหมวดที่มียอดใช้จ่ายสูงสุด คือ ปั๊มน้ำมันและซูเปอร์มาร์เก็ต ซึ่งคิดเป็นสัดส่วนถึง  21% ของการใช้จ่ายโดยรวม หรือประมาณ 1,750 ล้านบาทต่อเดือน“นายปิยศักดิ์ กล่าว
นายปิยศักดิ์ กล่าวว่า แคมเปญนี้ถือเป็นกลยุทธ์กระตุ้นยอดการใช้จ่ายผ่านบัตรของบริษัทต่อเนื่องจากไตรมาสแรกที่เติบโตขึ้นไปแล้วประมาณ 5-10 % จากการออกแคมเปญ “ทุกวัน ทุกที่ มีเซอร์ไพรส์” ซึ่งหมดเขตไป ทั้งนี้บริษัทมีแผนจะออกแคมเปญกระตุ้นตลาดในทุกไตรมาส เพื่อให้ยอดใช้จ่ายต่อบัตรต่อเดือนในปีนี้ของลูกค้าเพิ่มขึ้นเป็น 7,000 บาท และมียอดใช้จ่ายรวมเติบโตขึ้น 10-15 % ตามเป้าที่วางไว้